**DIRECŢIA PATRIMONIU**

**DIRECȚIA ADMINISTRAȚIE PUBLICĂ, JURIDIC**

**Nr. 23445/08.03.2023**

**R A P O R T**

la Proiectul de hotărâre privind aprobarea închirierii prin licitaţie publică a

cotei de 1100/4167 mp părți teren, proprietate publică a municipiului Bistrița,

situat în str. Sigmirului, amenajat ca pistă de karting, alei pietonle și spațiu depozitare karturi

Având la bază planul urbanistic zonal, prin Hotărârea nr.156/29.07.2009 s-a aprobat concesionarea prin licitație publică a terenului, în urma adjudecării licitației fiind încheiat contractul de concesiune nr.57391/487/E/02.10.2009 cu societatea Karting Star S.R.L. Concesionarul a amenajat zona de agrement cu o pistă de karting, alei pietonale şi depozit pentru depozitare karturi, conform Autorizaţiei de construire nr.655/27.07.2010, eliberată de către Primarul municipiului Bistrița. În data de 06.07.2016, s-a predat prin proces verbal, terenul împreună cu pista asfaltată și aleile pavate în proprietatea municipiul Bistrița.

Raportat la prevederile Strategiei de Dezvoltare Locală a Municipiului Bistriţa pentru perioada 2010 – 2030 care pune mare accent pe menţinerea şi dezvoltarea zonelor de agrement din municipiu, această zonă fiind amenajată cu pistă de karting - singura de acest tip din oraş, având o zonă pentru derularea de activităţi recreative şi distractive pentru tinerii din municipiu şi o zonă de spaţii verzi şi arbori, s-a considerat necesară întreţinerea acesteia prin exploatare continuă.

Astfel că, în anul 2016 s-a aprobat închirierea terenului prin licitație publică deschisă, în vederea întreţinerii şi exploatării zonei de agrement, obiect al licitaţiei făcând doar o suprafaţă de 1.100 mp din totalul de 4.167 mp înscrişi în CF Bistriţa nr.78052, nr. cadastral 78052, afectată de pista de karting, alei pietonale și spaţiu pentru depozitarea karturilor, restul terenului fiind spațiu verde a cărui întreţinere a intrat în sarcina locatarului.

Suprafaţa de 1.100 mp propusă închirierii a reieşit din proiectul aferent Planului Urbanistic Zonal „Amenajare zonă de agrement – pistă de karting în municipiul Bistriţa, str. Sigmirului”, care prevede că suprafaţa maximă afectată de pista de karting este de 697 mp, la care s-au adăugat suprafețele de teren aferente depozitării karturilor și aleilor pietonale.

În urma procedurii de licitație organizată în anul 2017, s-a încheiat un contract de închiriere cu câștigătorul licitației, societatea Războiul Stelelor S.R.L. Contractul a fost prelungit prin act adițional anual la cererea expresă a locatarului, până la implinirea perioadei de 5 ani.

Având în vedere cele menţionate mai sus, propunem închirierea terenului în continuare prin licitație publică, în vederea întreţinerii şi exploatării zonei de agrement. În conformitate cu prevederile legale, închirierea bunurilor aparținând domeniului public se face prin licitație publică iar procedura de organizare a licitațiilor și documentațiile de atribuire a contractelor de închiriere a terenului au fost aprobate în luna februarie 2020 prin Hotărârea Consiliului local al municipiului Bistrița nr.23/13.02.2020, conform prevederilor Codului Administrativ privind închirierea bunurilor proprietate publică.

În vederea respectării principiilor tratamentului egal și nediscriminării procedura licitației publice se va organiza tinând cont de condițiile și obligațiile care au stat la baza încheierii celorlalte contracte cu această destinație, astfel:

- ofertanții trebuie să dețină ca obiect de activitate: Activități de închiriere și leasing cu bunuri recreaționale și echipament sportiv, sens în care vor depune certificat constatator eliberat de Oficiul Registrului Comerțului, din care să reiasă acest lucru;

- chiria lunară de pornire la licitație va fi de 450 lei/lună, calculată la valoarea chiriei aferentă anului 2023. Chiria obținută în urma licitației publice se va achita în avans până în ultima zi a lunii în curs, pentru luna următoare și se face venit la bugetul de venituri și cheltuieli al Direcției Patrimoniu. Aceasta se va indexa anual cu indicele de actualizare la inflaţie.

- garanția de participare la licitație propusă reprezintă contravaloarea a două chirii lunare, raportat la suprafața propusă și prețul de pornire la licitație, conform art. 334 alin. 5 din Codul Administrativ, rezultând suma de 900 lei.

- se propune ca și criteriu de atribuire al contractelor de închiriere cel mai mare nivel al chiriei/mp/lună ofertată, nefiind indentificat un alt posibil criteriu de departajare care să poată fi aplicat.

- durata închirierii să fie pe o perioadă de 10 ani, cu drept de prelungire la solicitarea locatarului, cu condiția respectării tuturor obligațiilor prevăzute în sarcina locatarului.

În cazul în care nu este declarat câștigător, proprietarul investiției existente, va avea obligația să elibereze terenul de instalațiile și echipamentele aferente activitșții în termen de 20 de zile de la data finalizării procedurii licitației.

În temeiul prevederilor Noului Cod Civil și ale Codului Administrativ, considerăm că sunt îndeplinite condițiile legale ca proiectul de hotărâre privind aprobarea închirierii prin licitaţie publică a cotei de 1100/4167 mp părți teren, proprietate publică a municipiului Bistrița, situat în str. Sigmirului, amenajat ca pistă de karting, alei pietonle și spațiu depozitare karturi, să fie supus analizei și dezbaterii Consiliului Local al municipiului Bistrița.

**DIRECTOR EXECUTIV, DIRECTOR EXECUTIV,**

**Vasile MARINA Dumitru Matei CINCEA**

MV/CSC/2ex.